
Styret har bestått av:

Leder:					Trond Sydskogen
Nestleder/økonomiansvarlig:	Martin Vik
Sekretær:				Svein Minge
Leder O-gruppa:			Mayna Nossen
Leder Ski/trimgruppa:		Arild Signebøen
Leder turgruppa:			Ann-Kristin Fosby
Leder Barnas turlag:		Eileen Lindh Hansen
Leder Budalsvika gruppa:		Ole Lagerholt
Leder Hyttegruppa:			Wenche Hauge
Leder Løypegruppa:		Tom Olaussen
Leder vedlikeholdsgruppa:		Kai Nilsen
Leder TFL-Posten:			Arild Svendsen
Leder Kunstsnøgruppa:		Hege Kjelvik
Webansvarlig hjemmeside:	Bjørn Harelund



INNLEDNING

2017 er nå historie, og det har vært et meget aktivt og begivenhetsrikt år for TFL.  Etter 8 år som leder i laget ga Terje Jensen stafettpinnen videre til vår nye leder
Trond Sydskogen.  Dette skjedde på ekstraordinært årsmøte den 28. mars. Stor takk til Terje som har ledet laget i 8 suksessrike år og til Trond, som etter nøye overveielse, 
tok på seg vervet som ny leder i TFL.
De siste årene er det blitt investert store summer i.f.m. vårt flotte Kunstsnøanlegg. Nå går vi over i en fase hvor det er viktig at vi høster av disse investeringene.
Hovedstyret har derfor enstemmig vedtatt at vi skal gjennom et klubbutviklingsprosjekt i 2018 hvor strategien for laget de neste 5-10 årene spikres.
Vi vil få drahjelp fra Østfold Idrettskrets ved klubbveileder Inger Marie Stokker. Hun presenterte seg og sitt opplegg for dette på vårt styremøte 5. desember 2017.
Kick-off for en slik handlingsplan/klubbutvikling blir på forsommeren 2018 med gjennomføring høsten 2018. Planen er å legge dette fram for godkjennelse
på årsmøte 2019. Vi vil invitere alle våre medlemmer til å komme med innspill og ideer gjennom denne prosessen.
Gjennom våre grupper involverer vi barn, ungdom, voksne og eldre i alle aldre. Rekruttering av aktive utøvere og tillitsvalgte på alle 
nivåer er svært viktig i tiden framover. Dette for å sikre et høyt aktivitetsnivå og økt medlemsmasse.
En aktivitet styret allerede har vedtatt i 2018 er at vi arrangerer «TFL-dagen» søndag 8. april med base i Kunstsnøanlegget. Her vil vi vise alle haldensere hva 
vi kan tilby av aktiviteter i de forskjellige gruppene. Kanskje dette kan bli en årlig «event» første søndag etter påske også i årene framover.

DRIFTSÅRET 2017

Ser vi på de aktivitetene som alle våre grupper har bidratt med i 2017 er det bare ett ord å si.  Imponerende !
Dette gjenspeiler seg i alle gruppenes innholdsrike årsberetninger som vi vil få presentert etterpå.
Forvaltningen av alt det som det er investert i de siste årene blir fulgt opp og utført av gruppene på en selvstendig, ansvarsfull og god måte.

TFL-posten, som nå går inn i sin 45 årgang, har nok engang kommet ut med 4 flotte og fyldige numre.

Tur-gruppa har igjen hatt et meget aktivt år, og det har vært arrangert 12 fotturer med mange fornøyde deltagere.
I arrangementet «Opptur» for 104 8-klassinger fra Risum Ungdomsskole, bidro gruppa med mange av lagets seniorer.   Flott !
En undergruppe til Tur-gruppa er startet opp i 2017. Den heter «Friluftsliv, tilrettelagt for utviklingshemmede» og har arrangert 10 turer første året.
Vi ønsker denne gruppa hjertelig velkommen som bidragsyter framover.

Ski- og trimgruppa har hatt et høyt aktivitetsnivå hele året. 41 skiløpere har deltatt i 59 forskjellige renn land og strand rundt.
TFL,s løpere tok ikke mindre enn 7 KM-titler på ski og 5 KM-titler på rulleski. Imponerende bra !
TFL,s «eliteløpere» har gjort det skarpt både sommer og vinter.
På arrangementssiden har gruppa hatt ansvaret for KM-lagsprint, Petit Tour de Tistedal/KM-rulleski og Ertetrimmen (Sammen med Terje.)
Fint å se at gruppa har utarbeidet både etiske og økonomiske retningslinjer.

O-gruppa har igjen bidratt tungt inn i Tur-orienteringen i Halden. Nok en gang plukket TFL sine medlemmer flest poster totalt.
Gruppas for tiden beste utøver er Liv Prangerød. Hun vant 2 gull og 1 bronse i sin årsklasse under NM. 
Det har vært arrangert nattorientering og grøtstafett til alle deltageres tilfredsstillelse.

Kunstsnøgruppa kan vise til et meget godt første driftsår inkludert vårt flotte, nye Skihus. Den dugnaden som blir utført i.f.m. snøproduksjon og sporsetting er
intet mindre enn imponerende. Mer enn 1200 dugnadstimer er notert. Utallige skiglade haldensere har fått gått milevis på ski i 
anlegget etter en heller snøfattig vinter for øvrig.
Ny prepareringsmaskin til den nette sum av 1,5 Mill + moms er kjøpt inn. Den populære Telenorkarasellen ble arrangert 4 onsdagskvelder fra 25. januar.
80 unge skiløpere i alderen 2-16 år deltok og innsatsen og gleden de viser er stor og ekte. Her har vi mange potensielle TFL-medlemmer.

Hyttegruppa har som vanlig full kontroll på sine gjøremål. Det gjøres en stor innsats m.h.t. innkjøp av varer, oppsett av hyttevakter samt litt vedlikehold innendørs.
Hytta har vært godt besøkt selv om det var en del regnfulle søndager nå i høst.

Barnas Turlag øker stadig sin medlemsmasse og består nå av 78 barn i alderen 0-12 år. Gruppa har i 2017 vært ansvarlig for 8 innholdsrike arrangementer.
Gruppas betydning for å få barn og unge ut i guds frie natur er unik, og det er flott å se at så mange småbarnsforeldre bidrar i en sikkert ellers
travel hverdag. Gruppa har utvilsomt betydning m.h.t. rekruttering på lengre sikt.

Vedlikeholdsgruppas 2 viktigste aktiviteter i 2017 har vært planering/grøfting av lysløpa samt bytte av vinduer på hytta. (2 gjenstår).
Utover dette har de gjort en masse «småjobber» gjennom hele året som ikke er så synlige, men du verden så viktige.

Løypegruppa sin viktigste og største aktivitet i 2017 har vært opparbeidelse og tilrettelegging av løypa/stien fra Ertehytta til Budalsvika.
I regi av prosjektleder Jan Erik Bjerkeli er det  gjort en gedigen jobb som skal sluttføres i 2018.

Budalsvikagruppa melder om et greit og normalt driftsår med vår- og høstdugnad samt vedhugging og mindre vedlikeholdsarbeider på hytta.
Det ser ut til å være stadig flere turgåere som legger sine turer via denne idylliske plassen ved svenskegrensa.


Hovedstyret.
Styremøter har i perioden vært avholdt i.h.t. plan. Grunneiermøte ble holdt 14. juni, dessverre med kun 2 grunneiere tilstede.
Ordinært årsmøte ble avholdt 14.februar med 40 stemmeberettige tilstede.
Da valgkomiteen ikke hadde fått på plass ny leder fungerte Terje som leder fram til ekstraordinært årsmøte på hytta 28. mars med 
20 stemmeberettige tilstede. Trond ble da enstemmig valgt til ny leder av Tistedalen Friluftslag. 
Laget har vært representert på flere eksterne møter både i Idrettesrådet, Idrettskretsen, Skikretsen og i DNT sin regi, bl.a. landsmøte.
Vår hjemmeside fungerer godt, og flere av gruppene er dessuten både på Facebook og andre sosiale medier.

Økonomi.
Økonomien i laget er meget solid, ikke minst takket være stor dugnadsinnsats samt bidrag fra mange samarbeidsvillige sponsorer.
Medlemskontingenter, treningsavgifter og salg på Ertehytta gjennom året har gitt oss gode inntekter.

Overskuddet i 2017 ble   kr. 604.253,-
En stor del av dette overskuddet er fra tippemidler og MVA-refusjon.

Byggelånet, som var på kr. 2.600.000 er nedbetalt og konvertert til et lån som pr. 31.12.2017 er på kr. 464.000,-
Dette lånet har en nedbetalingstid på 2 år

TFL har pr. 31.12.2017 kr. 1.017.000 på konto.

Følgende har gitt oss gode bidrag i 2017:

· Sparebank 1
· Berg Sparebank
· Sparebankstiftelsen
· Norges Skiforbund
· Grasrotandelen
· Grenserittet
· Tilbakeføring av moms
· Kulturmidler gjennom Idrettsrådet
· LAM-midler
· Gaver fra privatpersoner
· Olai Gundersens pris


Medlemsmassen

Tistedalen Friluftslag har pr 31.12.2017   1237 medlemmer.  
En fin økning med hele 59 medlemmer fra i fjor  ( 5%)
Av disse er  863  DNT og kombinerte TFL/DNT-medlemmer. 
77 er medlem i Barnas Turlag.
Det er 192  medlemmer fra 19 år og yngre. Av disse er 90  under 12 år.

Totalt gjør dette TFL til en av de største klubbene både lokalt og i Østfold Idrettskrets !!


Avslutning

Hovedstyret retter en stor takk til  medlemmer, sponsorer, støttespillere og grunneiere som i løpet av 
driftsåret 2017 har bidratt på forskjellig vis.


Tistedal, 14. februar 2018

Svein Minge
Sekretær
